पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश के सरकारी व गैर सरकारी स्कूलों तक शिक्षक पहुंचाने के लिए बीएड योग्यता हासिल करने के इच्छुक राज्य के करीब साढ़े पांच लाख अभ्यर्थियों को फिलहाल पीटीईटी परीक्षा के लिए लंबा इंतजार करना पड़ सकता है। हालांकि परीक्षा संचालक डूंगर कॉलेज का कहना है कि सरकार की हरी झंडी मिलने के महज पंद्रह दिन में परीक्षा आयोजित की जा सकती है। परीक्षा आयोजक डूंगर कॉलेज ने शनिवार को पीटीईटी परीक्षा स्थगित कर दी थी।
परीक्षा संचालन से जुड़े सह संयोजक राकेश हर्ष ने दैनिक भास्कर को बताया कि पिछले साल यह परीक्षा मई में आयोजित होने वाली थी, लेकिन कोरोना के कारण इसे अगस्त में करना पड़ा। इस बार भी परीक्षा स्थगित हो गई है, लेकिन कब होगी, इसका जवाब नहीं दिया जा सकता। उन्होंने कहा कि सरकार जब भी परीक्षा के लिए हरी झंडी देगी, हम पंद्रह दिन में परीक्षा करवा देंगे। कोरोना वायरस का प्रकोप अगर मई में कम होते हुए जून में खत्म होता है तो यह परीक्षा अगस्त में वापस हो सकती है।
राज्य के 1400 कॉलेज में प्रवेश अटके
दरअसल, इस परीक्षा के नहीं होने से राज्य के 1400 सरकारी व गैर सरकारी बी.एड. कॉलेज में प्रवेश अटक गए हैं। दरसअल, बीएड के दो वर्षीय पाठ्यक्रम में प्रवेश ग्रेजुएशन के बाद ही दिया जाता है। जिन अभ्यर्थियों को दो वर्ष की बीएड में हिस्सा लेना है, उन्हें तो ग्रेजुएशन के परिणाम का इंतजार करना ही होगा। जो अभ्यर्थी चार साल की बीएड करना चाहते हैं, उन्हें भी बारहवीं कक्षा के परिणाम का इंतजार करना होगा। अभी तक यह दोनों परीक्षाएं आयोजित ही नहीं हुई है। ऐसे में इनके आयोजन का फिलहाल कोई औचित्य नहीं है। यह परीक्षा अब जून जुलाई में ग्रेजुएशन की परीक्षा व परिणाम घोषित होने पर ही हो सकती है। आश्चर्य नहीं की परीक्षा अगस्त से भी आगे चली जाएं।
बीएड कॉलेज टीचर्स को नुकसान
राज्य के अधिकांश निजी बीएड कॉलेज अपने यहां कार्यरत स्टॉफ को कोरोना काल में हुई छुटि्टयों का भुगतान नहीं कर रहा है। ऑन रिकार्ड तो इन कॉलेजों के वेतन उठ जाते हैं, लेकिन स्टाफ के हाथ कुछ नहीं आता। अगर कॉलेज विलम्ब से खुलेंगे बीएड व एसटीसी दोनों महाविद्यालयों के शिक्षकों को वेतन मिलना मुश्किल है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva mag_Deva hin_Deva kas_Deva hin_Deva zho_Hant eng_Latn